Vuster qal’asi
Vuster qal’asi (inglizcha: Worcester Castle) ― 1068-1069-yillarda Vusterda Urs d’Abeto tomonidan Uilyam bosqinchi topshirigʻ bilan qurilgan, hozirda yoʻq boʻlib ketgan oʻrta asr fort inshooti. Mott va beyli uslubidagi qal’a eski Anglo-Sakson shahrining janubiy tomonida joylashgan va Vuster sobori hududiga qadar choʻzilgan. Qirol qal’alari tojning mulki boʻlib, monarx nomidan konstebllar tomonidan boshqarilgan. Vusterda bu rol Boshan oilasida meros sifatida avloddan avlodga oʻtgan boʻlib, ularga shaharda katta kuch berar edi. Qal’a XII-asr va XIII-asr boshlaridagi harbiy toʻqnashuvlarda, jumladan, fuqarolik (1135-1154) va birinchi baron urushlarida (1215-1217) muhim rol oʻynagan. 1217-yilda Genrix III qal’aning katta qismini soborga qaytardi va shu bilan Boshanovlar kuchini zaiflashtirdi va qal’a sababli yuzaga keladigan harbiy tahdid xavfini kamaytirdi. 1260-yillardagi ikkinchi baron urushida qatnashgan boʻlsa-da, istehkomlarsiz Vuster qal’asi endi harbiy ahamiyatga ega emas edi. XIII-asr boshlariga kelib qal’ada Vustershir grafligining qamoqxonasi joylashdi va XIX-asr boshlarigacha bu yerda boʻldi. Vusterning shimoliy tomonida yangi qamoqxona qurilganida, endi kerak boʻlmay qolgan qal’a butunlay buzib tashlandi. Bugungi kunda Vuster qal’asidan hech narsa saqlanib qolmadi, XVI-asrdagi Edgar minorasi, qal’aga sobiq kirish joyida qurilgan sobor qorovulxonasi bundan ustisno.